《燕山亭 读列女传》
清代·沈鹊应

薄晚寒闺，轻盈弱质，井水心情自守。触目惊心，栋折榱崩，何恤玉颜消瘦。

针管慵拈，误几度、窗前停绣。回首。叹周道游观，将非君有。

嗟彼女伴何知，把慷慨情怀、认萦丝藕。葵践兄亡，冷眼年来，已知大弓难彀。

无限伤心，当商女，后庭歌奏。能否。比例似、无盐觅偶。

作者简介：沈鹊应，字孟雅，侯官人。前江西巡抚沈瑜庆女，同邑前参政林旭室。旭遭戊戌政变之祸，鹊应以死殉。